*Projekts*

LATVIJAS REPUBLIKAS MINISTRU KABINETS

2016.gada \_\_\_\_\_. \_\_\_\_\_\_\_\_\_\_\_\_\_\_\_\_\_ Noteikumi Nr.

Rīgā (prot. Nr. .§)

**Kārtība, kādā nosaka atlīdzību par elektronisko sakaru tīkla ierīkošanai un būvniecībai nepieciešamā zemes īpašuma lietošanas tiesību aprobežojumu**

Izdoti saskaņā ar Elektronisko sakaru

likuma 18.1 panta trešo daļu

**I.Vispārīgie jautājumi**

1. Noteikumi nosaka šo noteikumu 5. un 6.punktā minēto objektu būvniecības gadījumos:
	1. kārtību, kādā nosaka zemes īpašuma platību, par kuru nekustamā īpašuma īpašniekam aprēķina vienreizēju atlīdzību par zemes īpašuma lietošanas tiesību aprobežojumu elektronisko sakaru tīkla ierīkošanai un būvniecībai;
	2. kārtību, kādā aprēķina un nekustamā īpašuma īpašniekam izmaksā vienreizēju atlīdzību par zemes īpašuma lietošanas tiesību aprobežojumu elektronisko sakaru tīkla būvniecībai (turpmāk – atlīdzība).
2. Noteikumus piemēro arī gadījumos, ja, veicot esoša elektronisko sakaru tīkla pārbūvi vai normatīvo aktu izmaiņu dēļ palielinās zemes īpašuma platība, ko aizņem elektronisko sakaru tīkls vai aizsargjosla gar vai ap elektronisko sakaru tīklu. Atlīdzību nekustamā īpašuma īpašniekam aprēķina tikai par palielināto zemes īpašuma platības aprobežojumu. Gadījumos, ja apgrūtinātās zemes platība šajā punktā minēto iemeslu dēļ tiek samazināta, elektronisko sakaru komersants un nekustamā īpašuma īpašnieks savstarpēju līgumu neslēdz un savstarpējus norēķinus neveic.
3. Elektronisko sakaru komersants vai komersanti, ja zemes platība vienlaikus tiek izmantota vairāku komersantu inženierkomunikāciju būvniecībai, un nekustamā īpašuma īpašnieks slēdz savstarpēju līgumu (turpmāk – līgums), kurā nosaka šo noteikumu II nodaļā noteiktajā kārtībā aprēķināto zemes platību, ko aizņem elektronisko sakaru tīkls un tā aizsargjosla (turpmāk – zemes platība), atlīdzības apmēru, kas aprēķināts saskaņā ar šo noteikumu III nodaļu, atlīdzības izmaksas kārtību un citus elektronisko sakaru tīkla nodrošināšanai būtiskus noteikumus pēc pušu ieskatiem.

**II. Zemes platības noteikšana**

1. Zemes platību, par kuru nekustamā īpašuma īpašniekam aprēķina atlīdzību, nosaka šādi:
	1. pamatojoties uz elektronisko sakaru tīkla situācijas plānu (turpmāk – plāns) un Aizsargjoslu likumā noteiktajiem aizsargjoslu platumiem un ievērojot 1.pielikumu, nosaka tās zemes platības konfigurāciju un izmēru kvadrātmetros, par kuru nekustamā īpašuma īpašniekam aprēķina atlīdzību, un iezīmē minēto zemes platību plānā;
	2. no zemes platības, par kuru nekustamā īpašuma īpašniekam aprēķina atlīdzību, atskaita zemes platību, par kuru elektronisko sakaru komersants un nekustamā īpašuma īpašnieks ir noslēguši līgumu par zemes lietošanu (nomu) vai uz zemes uzceltā nekustamā īpašuma nomu;
	3. no zemes platības, par kuru nekustamā īpašuma īpašniekam aprēķina atlīdzību, atskaita zemes platību, kurā zemes lietošanas tiesības ir aprobežotas saskaņā ar normatīvajiem aktiem, kas regulē aizsargjoslas gar ielām, autoceļiem un dzelzceļiem, kā arī ceļu zemes nodalījuma joslas platību;
	4. zemes platību aprēķina kvadrātmetros, noapaļojot līdz vienam kvadrātmetram.
2. Pie zemes platības, kuru turpmāk nav iespējams izmantot agrākajiem nekustamā īpašuma lietošanas mērķiem, pieder zemes platība, ko aizņem tādi elektronisko sakaru tīkla elementi kā, piemēram:
	1. elektronisko sakaru tīkla stabi, radiosakaru līniju torņi, antenu masti un to atsaites;
	2. elektronisko sakaru iekārtu skapji, konteineri, ārējie virszemes un pazemes elektronisko sakaru tīkla līniju neapkalpojamie pastiprināšanas un reģenerācijas punkti, ārējie kabeļu sadales skapji un kastes ar ieraktu pamatni vai skapji un kastes, kas uzstādītas uz atsevišķas pamatnes;
	3. elektronisko sakaru kabeļu kanalizācijas akas.
3. Pie zemes platības, kuru turpmāk ir iespējams izmantot, ievērojot Aizsargjoslu likumā noteiktos aprobežojumus, pieder zemes platība, ko aizņem tādi elektronisko sakaru tīkla elementi kā, piemēram:
	1. pazemes elektronisko sakaru tīkla līnijas, kabeļu kanalizācija (tajā skaitā kabeļu uzmavas un kabeļu savienojumu kameras gruntī) un to aizsargjoslas;
	2. elektronisko sakaru tīkla gaisvadu līnijas un to aizsargjoslas;
	3. šo noteikumu 5.1., 5.2. un 5.3.apakšpunktā minēto objektu aizsargjoslas.
4. Zemes platību, ko aizņem elektronisko sakaru tīkla aizsargjosla, aprēķina, ievērojot aizsargjoslas robežas, kuras nosaka saskaņā ar Aizsargjoslu likumu.

**III. Atlīdzības aprēķināšana un izmaksāšanas kārtība**

1. Ja nekustamā īpašuma īpašnieks un elektronisko sakaru komersants ir vienojušies, ka zemes platības lietošanas tiesību aprobežojums ir par atlīdzību, tad atlīdzības apmēru elektronisko sakaru komersants aprēķina, reizinot šo noteikumu II nodaļā minētajā kārtībā aprēķināto zemes platības kvadrātmetru skaitu ar šo noteikumu 9.punktā noteiktām atbilstošām vērtībām. Elektronisko sakaru komersantam un nekustamā īpašuma īpašniekam ir tiesības vienoties, ka atlīdzība par zemes platības lietošanas tiesību aprobežojumu netiek piemērota vispār vai arī tā tiek piemērota citā apmērā, nekā noteikts šajos noteikumos.
2. Atlīdzības apmēru par zemes platības lietošanas tiesību aprobežojumu nosaka šādi:
	1. par zemes platību, kuru nav iespējams izmantot agrākajiem nekustamā īpašuma lietošanas mērķiem, - divkāršā šīs zemes platības kadastrālās vērtības, kas ir spēkā līguma spēkā noslēgšanas dienā, apmērā, bet ne mazāku kā 1,42 *euro* par kvadrātmetru;
	2. par zemes platību, kuru turpmāk ir iespējams izmantot agrākajiem nekustamā īpašuma lietošanas mērķiem, bet ar lietošanas tiesību ierobežojumiem, kas noteikti Aizsargjoslu likumā, saskaņā ar šo noteikumu 2. pielikumu.
3. Ja zemes platībā, kas nepieciešama elektronisko sakaru tīkla būvniecībai, atrodas izcērtami koki, ogulāji, košumkrūmi un likvidējami kultūraugu stādījumi, atlīdzības apmēru par tiem aprēķina saskaņā ar nekustamā īpašuma īpašnieka un elektronisko sakaru komersanta savstarpēju vienošanos.
4. Gadījumā, ja elektronisko sakaru tīkla būvniecība tiek veikta ar caurdures metodi, atlīdzību par zemes platības lietošanas tiesību aprobežojumu nepiemēro.
5. Atlīdzību par nekustamā īpašuma lietošanas tiesību aprobežojumu, veicot jauna publisko elektronisko sakaru tīkla būvniecību vai esoša elektronisko sakaru tīkla pārbūvi, nenosaka un savstarpēju līgumu neslēdz:
	1. Publiskas personas un to kapitālsabiedrības, kā arī publiskas atvasinātas personas un to kapitālsabiedrības;
	2. Nekustamā īpašuma īpašnieki, kuriem kā galalietotājiem elektronisko sakaru tīkla būvniecības rezultātā tiek ierīkots elektronisko sakaru pakalpojums.
6. Ja zemes platība vienlaikus tiek izmantota vairāku komersantu inženierkomunikāciju būvniecībai, komersanti solidāri maksā nekustamā īpašuma īpašniekam atlīdzības apmēru, ko nosaka atbilstoši šo noteikumu 8. un 9. punktam, ja vien komersanti nevienojas citādi.
7. Ja viena komersanta izbūvējamo elektronisko sakaru tīkla elementu aizsargjoslas pārklājas, atlīdzību aprēķina par objektu, kas paredz lielāko zemes īpašuma lietošanas tiesību aprobežojumu.

**IV. Atlīdzības apmēra saskaņošana**

1. Elektronisko sakaru komersants iesniedz nekustamā īpašuma īpašniekam:
	1. līguma projektu atbilstoši šo noteikumu 3.punktam;
	2. plānu, norādot tajā elektronisko sakaru tīkla novietojumu un aizsargjoslas robežas;
	3. informāciju par būvdarbu raksturu, plānoto būvdarbu sākumu un ilgumu.
2. Nekustamā īpašuma īpašnieks saskaņojumu vai saskaņojuma atteikumu par šo noteikumu 15.punktā minētiem dokumentiem elektronisko sakaru komersantam sniedz 14 dienu laikā, ja vien nekustamā īpašuma īpašnieks un elektronisko sakaru komersants nav vienojušies citādi. Strīda gadījumā atlīdzības apmēru nosaka tiesa.
3. Līgums stājas spēkā ar elektronisko sakaru tīkla pieņemšanas ekspluatācijā dienu. Atlīdzību izmaksā 10 darba dienu laikā pēc līguma spēkā stāšanās, ja vien nekustamā īpašuma īpašnieks un elektronisko sakaru komersants līgumā nav vienojušies citādi.

**V. Noslēguma jautājums**

18. Noteikumi stājas spēkā 2016.gada 1.decembrī un ir piemērojami tāda publisko elektronisko sakaru tīkla būvniecības gadījumam, par kuru būvniecību būvatļauja izdota vai akcepts izdarīts ne agrāk kā 2016.gada 1.decembrī.

Ministru prezidents M.Kučinskis

Satiksmes ministrs U.Augulis

Iesniedzējs:

Satiksmes ministrs U.Augulis

 Vīza:

 Valsts sekretārs K.Ozoliņš

20.09.2016. 13:34

1048

Bankoviča 67028111

Dace.Bankovica@sam.gov.lv